**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2024,

**k druhému výročiu vojenskej agresie Ruskej federácie proti Ukrajine**

**Národná rada Slovenskej republiky:**

A) **Po dvoch rokoch ničivej agresie Ruskej federácie voči Ukrajine** **dôrazne a opätovne** **odsudzuje ničím nevyprovokovanú, neodôvodnenú a neoprávnenú vojnu Ruskej federácie proti Ukrajine**. Pred dvoma rokmi, 24. februára 2022, tento bezprecedentný akt zmenil bezpečnostnú architektúru Európy i sveta. Rusko napadlo Ukrajinu a vytvorilo nebezpečný precedens pre nové dobyvačné vojny. Právom silnejšieho utvrdzuje svet o beztrestnosti svojho imperiálneho konania.

B) **Rezolútne odmieta ničím nepodložené presvedčenie Ruskej federácie, že Ukrajina nemá právo na existenciu.** Bezohľadnou agresiou poprela Ruská federácia medzinárodný poriadok vytvorený po hrôzach prvej aj druhej svetovej vojny, ktorý uznáva právo národov na sebaurčenie, rešpektuje zvrchovanosť štátov bez ohľadu na ich veľkosť a garantuje nedotknuteľnosť ich hraníc. Práve takýto poriadok umožňuje bezpečnú existenciu aj štátom, akým je Slovenská republika.

C) **Konštatuje, že nevyprovokovaná agresia Ruskej federácie voči Ukrajine** **je v príkrom rozpore s princípmi Charty Organizácie spojených národov (OSN) a Helsinského záverečného aktu, ktoré sa Rusko zaviazalo rešpektovať a chrániť.** Ako stály člen Bezpečnostnej rady OSN pritom Ruská federácia nesie osobitnú zodpovednosť za udržiavanie medzinárodného mieru a bezpečnosti.

D) **Zdôrazňuje, že ruská vojenská agresia proti Ukrajine – nezávislému a suverénnemu štátu – je tiež hrubým pošliapaním Budapeštianskeho memoranda, Parížskej Charty a Základnej zmluvy NATO - Rusko.**

E) **Opätovne upozorňuje, že kroky Ruskej federácie nebezpečným spôsobom** **podkopávajú európsku a globálnu bezpečnosť a stabilitu.**

F) **Vyzýva Ruskú federáciu, aby okamžite zastavila** **vojenské operácie a bezpodmienečne stiahla všetky ozbrojené sily a vojenskú techniku z celého územia Ukrajiny.** Žiada, aby Ruská federácia plne rešpektovala nezávislosť, zvrchovanosť a územnú celistvosť Ukrajiny v rámci jej medzinárodne uznaných hraníc, ktoré v Budapeštianskom memorande sama svojím podpisom garantovala.

G) **Vyzýva Ruskú federáciu, aby plne rešpektovala medzinárodné humanitárne právo a umožnila bezpečný a nerušený humanitárny prístup a pomoc všetkým osobám v núdzi.** Žiada, aby Ruská federácia Ukrajine navrátila všetkých násilím odvlečených občanov, vrátane malých detí.

H) **Potvrdzuje, že územia samozvaných republík Doneck a Luhansk sú naďalej zvrchovaným územím Ukrajiny. Rovnako** **odmieta anexiu** **Chersonskej a Záporožskej oblasti, ktorú oznámil 30. septembra 2022 ruský prezident Vladimir Putin jednostranne v príhovore k obom komorám ruského parlamentu.** Slovenská republika rovnako ako Ukrajina, USA, EÚ i OSN odsudzuje všetky ruské anexie, ktoré sú súčasťou zvrchovaného územia Ukrajiny, vrátane okupovaného Krymu.

I) **Tvrdo a konzekventne odsudzuje** všetkytragické straty na životoch a solidarizuje s ľudským utrpením ukrajinských obyvateľov spôsobeným ruskou agresiou. Plnú medzinárodnoprávnu zodpovednosť za ne nesie Ruská federácia. Národná rada Slovenskej republiky vyjadruje všestrannú solidaritu aplnú podporu Ukrajine a jej občanom a vyjadruje hlbokú sústrasť s nevinnými obeťami tejto agresie.

J) **Konštatuje, že Ukrajina** **bojuje za hodnoty slobody, demokracie, politickej nezávislosti, štátnej suverenity a územnej celistvosti, ktoré sú kľúčové aj pre Slovensko.** Národná rada Slovenskej republiky preto znovu potvrdzujesvoju neochvejnú podporu nezávislosti, zvrchovanosti a územnej celistvosti Ukrajiny v rámci jej medzinárodne uznaných hraníc. **Zároveň zdôrazňuje,** že občania Slovenskej republiky sú solidárni so susedným ukrajinským národom a plne podporujú jeho právo slobodne si vybrať svet, v ktorom chce pokojne žiť a prosperovať. **Národná rada Slovenskej republiky** **stojí** pri ľude Ukrajiny a jej demokraticky zvolených predstaviteľoch v jej túžbach po integrácii do Európskej únie a NATO a bude všestranne všetky jej kroky k dosiahnutiu tohto pre nich vytúženého životného priestoru podporovať.

K) **Je presvedčená**, **že prebiehajúca agresia neodráža vôľu väčšiny ruského národa**. Ruský národ si nezaslúži, aby ho jeho politické vedenie viedlo do medzinárodnej izolácie a ekonomickej krízy.

L) **Apeluje na Ruskú federáciu**, **aby ako stály člen Bezpečnostnej rady OSN, ktorý by mal niesť osobitnú zodpovednosť za udržiavanie medzinárodného mieru a bezpečnosti, urýchlene dospel k mieru bezpodmienečným stiahnutím svojich vojenských síl z územia Ukrajiny.**

M) **Upriamuje** **pozornosť Ruskej federácie na pôsobenie jej Zastupiteľského úradu v SR.** Dôrazne vyzýva**,** aby jej zástupcovia vykonávali na území Slovenskej republiky činnosť v súlade s Viedenským dohovorom o diplomatických stykoch, k čomu sa obe krajiny v minulosti zaviazali, a aby upustili od aktivít, ktoré sú v rozpore s dohovorom a ďalšími ustanoveniami medzinárodného práva i diplomatickými zvyklosťami.

N) **Podporuje myšlienku**, aby Európska únia použila po oslobodení Ruskom okupovaných území Ukrajiny a na základe dohody členských štátov i rozhodnutí súdov na rekonštrukciu vojnou zničenej Ukrajiny aj časť zmrazených štátnych aktív z ruských účtov. Ide najmä o výnos niekoľkých miliárd EUR ročne zo zmrazených aktív ruskej centrálnej banky, ktoré by mohli byť prevedené na samostatný účet s cieľom obnovy Ukrajiny.

O) **Podporuje rezolúciu Európskeho parlamentu z februára 2024**, ktorou odsúdil pretrvávajúce a nebezpečné zasahovanie zo strany Ruska do fungovania EÚ a jej členských krajín, tzv. „Russiagate“. **Považuje za nebezpečné šírenie vplyvu ruskej propagandy, rozleptávanie demokratických** inštitúcií nasadzovaním ruských agentov či prostredníctvom systematických dezinformačných kampaní. **Národná rada Slovenskej republiky podporuje** iniciatívu Francúzska, Nemecka a Poľska v boji proti ruským dezinformáciám.

P) **Uznáva Ukrajinu ako nezávislý, suverénny a zvrchovaný štát s nespochybniteľnou územnou celistvosťou**. Všetky akty spojené s násilným odtrhnutím ukrajinského územia považuje za neplatné a nelegitímne. **Národná rada Slovenskej republiky nalieha na** systematickú a trvalú **podporu Ukrajiny** v boji za jej nezávislosť. **Jej úspech a víťazstvo je v bytostnom záujme zachovania i našej nezávislosti, celistvosti a územnej zvrchovanosti, keďže Slovenská republika** je **na zozname nepriateľských krajín Ruskej federácie.**

**DÔVODOVÁ SPRÁVA**

Navrhuje sa prijatie uznesenia Národnou radou Slovenskej republiky k druhému výročiu vojenskej agresie Ruskej federácie proti Ukrajine. Nakoľko postoj vlády a vyjadrenia súčasnej vládnej garnitúry sú viac ako zmätočné, keď na jednej strane vo vnútri štátu deklarujú, že Ukrajina nie je nezávislý štát, je v područí USA, a v skutočnosti Rusko nie je agresorom, a na druhej strane v Bruseli schvaľujú pomoc Ukrajine a premiér ako aj jeho ministri potichu priznávajú, že v skutočnosti na národnej úrovni iba klamú svojim voličom, aby sa udržali na vlne dezinformácií a hoaxov pri moci, preto považujeme za viac ako nutné demaskovať a primäť slovenskú vládnu garnitúru podporovanú parlamentnou väčšinou, aby jednoznačne pred európskou verejnosťou ako aj pred domácimi voličmi deklarovali svoj postoj k vojenskej agresii Ruska proti Ukrajine.

Ak totiž Národná rada Slovenskej republiky neprijme toto vyhlásenie, aby vyhovela voličom vládnej koalície, demaskuje sa pred zvyškom Slovenska ako aj pred zahraničím ako bezcitný podporovateľ vojenského agresora, ktorý stojí na opačných pozíciách ako Európska únia a NATO. Ak naopak toto uznesenie podporí, preukáže tým pred svojimi voličmi, že v skutočnosti ich v predvolebnej kampani oklamala, a iba využíva ich kognitívnu slabosť na to, aby sa udržiavala pri moci.

Novozložená Národná rada Slovenskej republiky po ostatných voľbách ešte jednoznačne nevyjadrila svoj postoj k tejto otázke, a zámerne využíva dvojtvárnu politiku, ktorá však v skutočnosti znamená politiku bez tváre a bez chrbtovej kosti, a ktorá zo Slovenskej republiky robí spolupáchateľa vojnových zločinov proti bratskému slovanskému ukrajinskému národu, ktorého dejiny vykazujú mnoho spoločných čŕt s dejinami slovenského národa. Ak sa na pomoc tohto národa nepostavíme dnes my, nemôžeme čakať žiadnu pomoc ani v budúcnosti, keď bude rovnako ohrozená existencie slovenského národa, a to práve vďaka zradcom národa, ktorí unášajú tento štát z demokratického spoločenstva Európskej únie do orientálnej despocie ruského typu.